b'\n_START_ARTICLE_\nPerl\xc5\xb3 salos\n_START_PARAGRAPH_\nPerl\xc5\xb3 salos (isp. Archipi\xc3\xa9lago de las Perlas) \xe2\x88\x92 salynas Ramiajame vandenyne, Panamos \xc4\xaflankoje, 70 km \xc4\xaf pietry\xc4\x8dius nuo Panamos miesto._NEWLINE_Perl\xc5\xb3 salos priklauso Panamai. Salyne yra 183 salos: bendras j\xc5\xb3 plotas ~400 km\xc2\xb2. Did\xc5\xbeiausia sala \xe2\x88\x92 R\xc4\x97jus (~200 km\xc2\xb2), kurioje yra perl\xc5\xb3 gavybos centras. Kontadoro sala yra populiarus kurortas. Kitos salos yra ma\xc5\xbeiau \xc5\xbeinomos, o dauguma i\xc5\xa1 j\xc5\xb3 net neturi pavadinim\xc5\xb3._NEWLINE_Dalis sal\xc5\xb3 yra apsuptos rif\xc5\xb3. Visus metus oro temperat\xc5\xabra laikosi tarp +20 \xc2\xb0C ir + 30 \xc2\xb0C.\n_START_SECTION_\nIstorija\n_START_PARAGRAPH_\nSalas 1513 m. atrado ispan\xc5\xb3 konkistadoras Vasko Nunjesas Balboa. Plaukdamas vandenynu jis sutiko grup\xc4\x99 ind\xc4\x97n\xc5\xb3 plaukian\xc4\x8diu perlais inkrustuota valtimi. Jie papasakojo apie netoliese esan\xc4\x8dias salas, kurios turtingos perlais. Konkistadoras pavadino \xc5\xa1ias salas Perl\xc5\xb3 salomis ir paskelb\xc4\x97 apie j\xc5\xb3 priklausym\xc4\x85 Ispanijai._NEWLINE_Vienoje i\xc5\xa1 sal\xc5\xb3 buvo rastas vienas did\xc5\xbeiausi\xc5\xb3 perl\xc5\xb3 pasaulyje \xe2\x88\x92 La Peregrina.'